NRKs distriktssendinger

NRKs distriktssendinger sendes hverdager på NRK radio og tv, og produseres av NRKs distriktskontorer. Per 2020 har NRK ti distriktskontorer som i stor grad sammenfaller med landets fylker. NRK har kontorer i alle landets fylker, og gjerne kontorer på flere steder i fylkene.

Distriktssendingene sendes på NRK P1 mandag til fredag, en morgensending fra 06.03 til 09.00 og en ettermiddagssending fra 14.03 til 17.00. Sendingene avbrytes av Dagsnytt hver halve time. Hvert distrikt har også to minutter lange distriktsnyhetssendinger rett etter Dagsnytt hver hele time fra 09.03–12.03, samt en sending 13.30–13.32. På radio er det 15 ulike distrikssendinger på morgenen, og 14 på ettermiddagen.

Distriktskontorene produserer også tv-nyhetssendinger for NRK1. Distriktssendingene er fordelt på ti regionale nyhetssendinger som går mandag–torsdag etter Dagsrevyen (19.45–20.00) og før Kveldsnytt (22.55–23.00). På fredager er det distriktssendinger kun etter Dagsrevyen (19.30–19.40). De ti sendingene vises også i reprise etter hverandre på NRK2 på nattestid samt på dagtid den påfølgende dagen.

Hvert distriktskontor sin egen nyhetstjeneste på nrk.no, hvor sendingene også blir lagt ut. Hvert distriktskontor har også som regel ansvar for produksjon av diverse innslag og programmer for NRK sine rikssendinger i radio og fjernsyn.

Distriktene

Distriktskontorer 
I 2020 endret NRK på sine distriktskontorer. I tråd med regionsreformen, der flere fylker ble slått sammen, ble også flere distriktssendinger slått sammen. Fra 2020 har NRK følgende ti kontorer:

NRK Innlandet for Innlandet fylke. 
NRK Møre og Romsdal for Møre og Romsdal fylke
NRK Nordland for Nordland fylke
NRK Rogaland for Rogaland fylke
NRK Sørlandet for Agder fylke
NRK Troms og Finnmark for Troms og Finnmark fylke (Var tidligere NRK Troms og NRK Finnmark)
NRK Trøndelag for Trøndelag fylke
NRK Vestfold og Telemark for Vestfold og Telemark fylke (var tidligere NRK Østafjells og siden NRK Vestfold og NRK Telemark. Har fremdeles egne radiosendinger for distriktene Vestfold og Telemark)
NRK Vestland for Vestland fylke (har egne radiosendinger for distriktene Hordaland og Sogn og Fjordane)
NRK Oslo og Viken for Oslo og Viken fylker (har egne radiosendinger for distriktene Oslo og Akershus (Østlandssendingen), Østfold og Buskerud)

Radiosendinger 
Distriktskontorene har nyhets- og aktualitetssendinger på NRK P1 hver morgen og ettermiddag mandag–fredag. Radiosendingene er mer lokale enn en TV-sendingene, det vil si at enkelte distrikter har flere regionale sendinger. Per 2020 er det følgende 15 distriktssendinger på radio:

 NRK Buskerud (sendingene går under titlene God morgen! og Ettermiddag med …)
 NRK Finnmark (sendingene går under tittelen Finnmarkssendinga)
 NRK Hedmark og Oppland (NRK Innlandet) 
 NRK Hordaland (sendingene går under titlene God morgon, Hordaland og Hordaland i dag)
 NRK Møre og Romsdal (sendingene går under titlene God morgon, Møre og Romsdal og God ettermiddag, Møre og Romsdal)
 NRK Nordland (sendingene går under titlene God morgen, Nordland og Nordland i dag)
 NRK Rogaland (sendingene går under tittelen Lokalen)
 NRK Sogn og Fjordane (sendingene går under titlene God morgon, Sogn og Fjordane og Sogn og Fjordane i dag)
 NRK Sørlandet (sendingene går under tittelen Sørlandssendinga)
 NRK Telemark (morgensendingen går under tittelen God morgen, Telemark. Felles ettermiddagssending med Vestfold)
 NRK Troms (sendingene går under titlene Morrasendinga og Ettermiddagssendinga)
 NRK Trøndelag (sendingene går under titlene God morgen, Trøndelag og God ettermiddag, Trøndelag)
 NRK Vestfold (morgensendingen går under tittelen Morran i Vestold. Felles ettermiddagssending med Telemark)
 NRK Østfold (NRK Oslo og Viken – distriktet Østfold. Sendingene går under titlene Morran i Østfold og Eftan i Østfold)
 NRK Østlandssendingen (NRK Oslo og Viken – distriktene Oslo og Akershus)

Tv-sendinger 
Distriktskontorene har daglige nyhetssendinger på NRK1. Disse sendes per 2020 mandag–torsdag på følgende tidspunkter: 19.45–20.00 og 22.55–23.00, og fredager: 19.30–19.40. Nyhetene er fordelt på ti distriktssendinger:

Innlandet
Midtnytt (Trøndelag)
Møre og Romsdal
Nordland
Nordnytt (Troms og Finnmark)
Oslo og Viken
Rogaland (Rogaland)
Sørlandet (Agder)
Vestfold og Telemark
Vestlandsrevyen (Vestland)

I tillegg produserer NRK sammen med SVT og Yle de samiske sendingene i Norden, bl.a. med Ođđasat.

Referanser 

NRK distrikt